至節日建州會詹士元
作者：洪邁
朝代：宋

paragraphs: 嗟予身百憂，佳節過倥傯。
客愁隨綫增，歸思與灰動。
當年從子日，未覺百慮重。
高堂遶牀呼，一擲有餘勇。
那知客天涯，相對寒骨聳。
歲月曾幾何，鬢絲今種種。
忍饑山藥煮，附煖地爐擁。
深藏斷往還，衰病脫拜拱。
興言望鄉關，雲物方鬰滃。
空餘相屬意，杯酒久不捧。